Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Comitetului mixt al SEE cu privire la modificarea anexei XIII la Acordul privind SEE /* COM/2013/0344 final - 2013/0182 (NLE) */





EXPUNERE DE MOTIVE 1. CONTEXTUL PROPUNERII Pentru a asigura securitatea juridică și omogenitatea necesare pieței interne, Comitetul mixt al SEE trebuie să încorporeze în Acordul privind SEE toată legislația relevantă a Uniunii Europene, la cât mai scurt timp după adoptarea acesteia. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI Proiectul de decizie a Comitetului mixt al SEE (anexat propunerii de decizie a Consiliului) are ca obiect modificarea anexei XIII (Transporturile) la Acordul privind SEE în vederea încorporării, cu anumite adaptări pentru statele AELS care fac parte din SEE, a Regulamentului (CE) nr. 1070/2009 al Parlamentului European și al Consiliului din 21 octombrie 2009 de modificare a Regulamentelor (CE) nr. 549/2004, (CE) nr. 550/2004, (CE) nr. 551/2004 și (CE) nr. 552/2004 în vederea îmbunătățirii performanței și durabilității sistemului aviatic european[1]. Adaptările pentru statele AELS care fac parte din SEE au ca obiect aplicabilitatea articolelor 5, 11 și 13a din Regulamentul (CE) nr. 549/2004[2], astfel cum a fost modificat prin Regulamentul (CE) nr. 1070/2009, a articolelor 9a alineatul (2) litera (c), 9a alineatul (2) litera (i) și 9a alineatele (5) și (6) din Regulamentul (CE) nr. 550/2004[3], astfel cum a fost modificat prin Regulamentul (CE) nr. 1070/2009, precum și a articolului 6 alineatul (2) din Regulamentul (CE) nr. 551/2004[4], astfel cum a fost modificat prin Regulamentul (CE) nr. 1070/2009. În conformitate cu articolul 1 alineatul (3) din Regulamentul (CE) nr. 549/2004, astfel cum a fost modificat prin Regulamentul (CE) nr. 1070/2009, aplicarea regulamentului, precum și aplicarea regulamentelor menționate la articolul 3 nu aduc atingere drepturilor și îndatoririlor statelor membre prevăzute în Convenția de la Chicago din 1944 privind aviația civilă internațională („Convenția de la Chicago”). În temeiul articolului 12 din Convenția de la Chicago, statele membre se angajează să își mențină propriile regulamente conforme, în cea mai mare măsură posibilă, cu cele stabilite în temeiul Convenției de la Chicago. Anumite părți ale spațiului aerian gestionat de Norvegia și Islanda constituie spațiu aerian de deasupra mării libere în cadrul regiunii Atlanticului de Nord a OACI. Prin urmare, în calitate de membri ai Convenției de la Chicago și în conformitate cu procedurile, drepturile, obligațiile și responsabilitățile stabilite, Norvegia și Islanda trebuie să furnizeze de servicii de trafic aerian, în cazul în care se aplică reguli uniforme în conformitate cu cerințele din anexele 2 și 11 la Convenția de la Chicago. În plus, un acord de lungă durată privind spațiul aerian deservit de Islanda permite desfășurarea de operațiuni și contribuie la îndeplinirea unor obiective comparabile celor ale unui bloc funcțional de spațiu aerian, astfel cum este definit în reglementările privind cerul unic european. Serviciile de trafic aerian din regiunea Atlanticului de Nord se desfășoară pe baza cerințelor, a Planului mondial de navigație aeriană și a declarației privind viitorul gestionării traficului aerian global ale OACI. Obiectivele Planului mondial de navigație aeriană al OACI și cerințele regionale în regiunea Atlanticului de Nord, pe de o parte, și obiectivele enunțate în pachetele legislative I și II privind cerul unic european (SES I și II), pe de altă parte, sunt, în mare măsură, compatibile. Cu toate acestea, anumite obiective ale SES II, de exemplu, care vizează soluționarea problemelor de congestionare în regiunea EUR, ar putea să nu fie relevante sau să fie inutil de împovărătoare în regiunea Atlanticului de Nord. În acest scop, obiectivele de performanță regionale sau naționale sunt mai relevante pentru serviciile furnizate de Islanda în regiunea Atlanticului de Nord. Regulamentul (CE) nr. 549/2004 Participarea în cadrul Comitetului pentru cerul unic (articolul 5), adaptarea (a): Adaptarea actuală garantează, fără a aduce atingere articolului 100 din Acordul privind SEE, dreptul statelor AELS de a participa pe deplin în cadrul comitetului. Această adaptare este menținută. Datorită rolului sporit al Autorității AELS de Supraveghere ca urmare a încorporării Regulamentului (CE) nr. 1070/2009, textul adaptării ar permite, de asemenea, Autorității AELS de Supraveghere să participe la reuniunile comitetului în calitate de observator. Aplicarea articolului 11 în cazul Islandei, adaptarea (b): În vederea adaptării articolului 11 la circumstanțele speciale din Islanda, a fost adăugată o adaptare, conform căreia cuvintele „la nivel comunitar” se înlocuiesc cu „la nivel regional sau național”. Obiective de performanță la nivel comunitar (articolul 11): Comisia va adopta obiective de performanță la nivel comunitar. Aceste obiective se vor aplica statelor AELS doar odată ce deciziile Comisiei sunt încorporate în Acordul privind SEE. Aplicabilitatea articolului 11 în cazul Islandei Având în vedere că perioada de referință actuală se încheie la 31 decembrie 2014, articolul 11 nu se aplică Islandei până la 1 ianuarie 2015. Întrucât, în prezent, nu sunt prevăzute pentru Islanda cerințe privind sistemul de performanță, acest lucru va oferi țării timpul necesar să elaboreze un sistem înainte ca aceste cerințe să devină obligatorii și va permite alinierea perioadei de referință pentru Islanda la perioada de referință europeană. Desemnarea unui organism de evaluare a performanțelor [articolul 11 alineatul (2)], adaptarea (d): În conformitate cu structura bazată pe doi piloni prevăzută de Acordul privind SEE, organismul de evaluare a performanțelor (Performance Review Body, PRB) trebuie desemnat separat pentru statele AELS. În vederea asigurării consecvenței, coerenței și omogenității, același PRB desemnat pentru statele membre ale UE ar trebui desemnat și pentru statele AELS. Sarcini de supraveghere [articolul 11 alineatul (3) literele (c) și (e)], adaptările (e) și (f): În ceea ce privește blocurile funcționale de spațiu aerian care acoperă exclusiv teritoriul unuia sau mai multor state AELS sau teritoriul unuia sau mai multor state membre ale UE, Autoritatea AELS de Supraveghere sau, respectiv, Comisia va efectua sarcinile și va exercita competențele prevăzute la punctele menționate mai sus. Adaptarea privind litera (c) prevede normele referitoare la blocurile funcționale de spațiu aerian care acoperă atât teritoriul unuia sau mai multor state AELS, cât și teritoriul unuia sau mai multor state membre ale UE. Adaptarea respectă structura bazată pe doi piloni conferind Autorității AELS de Supraveghere competența de a desfășura sarcinile referitoare la statele AELS și Comisiei competența în ceea ce privește statele membre ale UE. Adaptarea privind litera (e) se bazează pe același raționament ca și adaptarea privind litera (c). Cu toate acestea, adaptarea privind litera (e) prevede că evaluarea Autorității AELS de Supraveghere în ceea ce privește blocurile funcționale de spațiu aerian care acoperă, de asemenea, teritoriul unuia sau mai multor state membre ale UE este prezentată în comun Comitetului pentru cerul unic, și nu unui comitet distinct în cadrul pilonului AELS. Această adaptare este motivată de faptul că Comitetul pentru cerul unic are un grad înalt de specializare și că se așteaptă ca aspectele legate în mod particular de AELS să fie atât de interconectate cu aspectele legate de UE, încât o discuție separată în cadrul Comitetului AELS nu ar fi viabilă. Coordonarea cu AESA (articolul 13a), adaptarea (g): Adaptarea asigură faptul că statele AELS și Autoritatea AELS de Supraveghere, precum și statele membre ale UE și Comisia își coordonează acțiunile cu AESA. Regulamentul (CE) nr. 550/2004 Blocuri funcționale de spațiu aerian [articolul 9a alineatul (2) litera (c) și articolul 9a alineatul (2) litera (i)], adaptările (a) și (b): Regiunea Atlanticului de Nord este supusă unor reglementări diferite, întrucât OACI este organismul care propune setul de norme în materie de reglementare a mării libere. Adaptarea asigură faptul că acest context de reglementare diferit este luat în considerare. Gestionarea fluxului de trafic este realizată chiar de către statele din regiunea Atlanticului de Nord de ambele părți ale Atlanticului. Prin urmare, este necesar ca Islanda să asigure coerența cu rețeaua de rute europene sau cu cea de rute ale regiunii Atlanticului de Nord. Soluționarea litigiilor cu privire la un bloc funcțional de spațiu aerian transfrontalier [articolul 9a alineatul (5)]: Procedura prevăzută la articolul 9a alineatul (5) nu se aplică statelor AELS, deoarece adaptarea sectorială III din anexa XIII stabilește o procedură separată de soluționare a litigiilor pentru litigiile care implică unul sau mai multe state AELS. Prin urmare, nu este necesară nicio adaptare. Evaluarea blocurilor funcționale de spațiu aerian [articolul 9a alineatul (6)], adaptarea (c): În cazul în care un bloc funcțional de spațiu aerian acoperă numai teritoriul unor state membre ale UE sau numai pe cel al unor state AELS, se va aplica Protocolul 1 la Acordul privind SEE și Comisia, respectiv Autoritatea AELS de Supraveghere vor efectua sarcinile stabilite la acest punct. Adaptarea stabilește procedura în cazul în care blocul funcțional de spațiu aerian acoperă atât teritoriul unuia sau mai multor state membre ale UE, cât și teritoriul unuia sau mai multor state AELS. Aceasta garantează respectarea structurii bazate pe doi piloni prevăzute de Acordul privind SEE în cea mai mare măsură posibilă din punct de vedere practic. Regulamentul (CE) nr. 551/2004 Gestionarea și configurarea rețelelor [articolul 6 alineatul (2)], adaptările (a), (b) și (c): Această dispoziție se referă, inter alia, la responsabilitățile și sarcinile Comisiei cu privire la gestionarea și configurarea rețelelor. În plus, Comisiei i se conferă competența de a încredința sarcini unui administrator de rețea, lucru care a fost făcut la 7 iulie 2011. Textul adaptării prevede dispozițiile necesare în vederea desemnării de către statele AELS care fac parte din SEE a unui administrator de rețea în cadrul pilonului AELS. În consecință, sarcinile și funcțiile Comisiei sunt încredințate Comitetului permanent al statelor AELS. În mod evident, pentru a facilita coordonarea în mod corespunzător a activității desfășurate în cadrul celor doi piloni, este important ca același administrator de rețea desemnat pentru statele AELS care fac parte din SEE să fie desemnat și pentru statele membre ale UE. Adaptarea (c) garantează numirea administratorului de rețea pentru statele AELS care fac parte din SEE de către Comitetul permanent al statelor AELS. Înaintea numirii administratorului de rețea, trebuie încheiat un acord cu administratorul relevant. 3. ELEMENTELE JURIDICE ALE PROPUNERII Articolul 1 alineatul (3) din Regulamentul (CE) nr. 2894/94 al Consiliului privind normele de punere în aplicare a Acordului privind SEE prevede stabilirea de către Consiliu a poziției care urmează să fie adoptată în numele Uniunii cu privire la astfel de decizii, pe baza unei propuneri a Comisiei. Comisia prezintă proiectul de decizie a Comitetului mixt al SEE în vederea adoptării acestuia de către Consiliu ca poziție a Uniunii. Comisia speră să poată prezenta acest proiect Comitetului mixt al SEE, în cel mai scurt termen. 2013/0182 (NLE) Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Comitetului mixt al SEE cu privire la modificarea anexei XIII la Acordul privind SEE CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9), având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European[5], în special articolul 1 alineatul (3), având în vedere propunerea Comisiei Europene, întrucât: (1) Acordul privind Spațiul Economic European[6] („Acordul privind SEE”) a intrat în vigoare la 1 ianuarie 1994. (2) În temeiul articolului 98 din Acordul privind SEE, Comitetul mixt al SEE poate decide să modifice, printre altele, anexa XIII la acesta. (3) Anexa XIII la Acordul privind SEE cuprinde dispoziții specifice privind toate modurile de transport. (4) Regulamentul (CE) nr. 1070/2009 al Parlamentului European și al Consiliului din 21 octombrie 2009 de modificare a Regulamentelor (CE) nr. 549/2004, (CE) nr. 550/2004, (CE) nr. 551/2004 și (CE) nr. 552/2004 în vederea îmbunătățirii performanței și durabilității sistemului aviatic european[7] trebuie încorporat în Acordul privind SEE cu anumite adaptări pentru statele AELS care fac parte din SEE. (5) Adaptările pentru statele AELS care fac parte din SEE au ca obiect aplicabilitatea articolelor 5, 11 și 13a din Regulamentul (CE) nr. 549/2004[8], astfel cum a fost modificat prin Regulamentul (CE) nr. 1070/2009, a articolelor 9a alineatul (2) litera (c), 9a alineatul (2) litera (i) și 9a alineatele (5) și (6) din Regulamentul (CE) nr. 550/2004[9], astfel cum a fost modificat prin Regulamentul (CE) nr. 1070/2009, precum și a articolului 6 alineatul (2) din Regulamentul (CE) nr. 551/2004[10], astfel cum a fost modificat prin Regulamentul (CE) nr. 1070/2009. (6) Prin urmare, este necesar ca anexa XIII la Acordul privind SEE să fie modificată în consecință. (7) Poziția Uniunii în cadrul Comitetului mixt al SEE ar trebui să se bazeze pe proiectul de decizie atașat, ADOPTĂ PREZENTA DECIZIE: Articolul 1 Poziția care urmează să fie adoptată, în numele Uniunii Europene, în cadrul Comitetului mixt al SEE referitor la modificarea propusă a anexei XIII la Acordul privind SEE se bazează pe proiectul de decizie a Comitetului mixt al SEE atașat la prezenta decizie. Articolul 2 Prezenta decizie intră în vigoare la data adoptării sale. Adoptată la Bruxelles, Pentru Consiliu Președintele Anexă DECIZIA NR. […] A COMITETULUI MIXT AL SEE din de modificare a anexei XIII (Transporturile) la Acordul privind SEE COMITETUL MIXT AL SEE, având în vedere Acordul privind Spațiul Economic European („Acordul privind SEE”), în special articolul 98, întrucât: (1) Regulamentul (CE) nr. 1070/2009 al Parlamentului European și al Consiliului din 21 octombrie 2009 de modificare a Regulamentelor (CE) nr. 549/2004, (CE) nr. 550/2004, (CE) nr. 551/2004 și (CE) nr. 552/2004 în vederea îmbunătățirii performanței și durabilității sistemului aviatic european[11] trebuie încorporat în Acordul privind SEE. (2) Spațiul aerian în care Islanda este responsabilă pentru furnizarea serviciilor de trafic aerian este situat în întregime în cadrul regiunii Atlanticului de Nord a OACI, regiunea făcând obiectul unei planificări regionale și a unor acorduri regionale care îi permit să funcționeze ca un bloc funcțional de spațiu aerian și să răspundă necesităților operaționale și cerințelor care diferă de cele ale regiunile EUR și AFI ale OACI. (3) Prin urmare, anexa XIII la Acordul privind SEE ar trebui modificată în consecință, ADOPTĂ PREZENTA DECIZIE: Articolul 1 Anexa XIII la Acordul privind SEE se modifică după cum urmează: 1. Textul de la punctul 66t [Regulamentul (CE) nr. 549/2004 al Parlamentului European și al Consiliului] se modifică după cum urmează: (i) se adaugă următorul text: „ , astfel cum a fost modificat prin: - 32009 R 1070: Regulamentul (CE) nr. 1070/2009 al Parlamentului European și al Consiliului din 21 octombrie 2009 (JO L 300, 14.11.2009, p. 34).” (ii) textul adaptării (a) se înlocuiește cu următorul text:. „La articolul 5 se adaugă următoarele alineate: «6. Statele AELS participă pe deplin în cadrul comitetului instituit în conformitate cu alineatul 1, cu excepția dreptului de vot. 7. Autoritatea AELS de Supraveghere are statut de observator în cadrul Comitetului pentru cerul unic.»” (iii) Adaptarea (b) este renumerotată și devine adaptarea (h). (iv) Se introduc următoarele adaptări: „(b) la articolul 11, cuvintele «la nivel comunitar» se înlocuiesc cu «la nivel regional sau național» în ceea ce privește Islanda. (c) În ceea ce privește Islanda, articolul 11 se aplică de la 1 ianuarie 2015. (d) Articolul 11 alineatul (2) prima teză se citește după cum urmează: «Comitetul permanent al statelor AELS poate desemna Eurocontrol sau un alt organism imparțial și competent să acționeze în calitate de „organism de evaluare a performanțelor”. În cazul în care Comisia a desemnat un organism de evaluare a performanțelor, Comitetul permanent al statelor AELS depune toate eforturile pentru a desemna aceeași entitate în condiții similare pentru a îndeplini aceleași sarcini cu privire la statele AELS.» (e) La articolul 11 alineatul (3) litera (c) se adaugă următorul paragraf: «În cazul în care un bloc funcțional de spațiu aerian acoperă spațiul aerian al unuia sau mai multor state membre ale UE și cel al unuia sau mai multor state AELS, sarcinile și competențele prevăzute la prezentul punct sunt efectuate și exercitate de către Comisie, cu privire la statele membre ale UE, și de către Autoritatea AELS de Supraveghere, cu privire la statele AELS. Comisia și Autoritatea AELS de Supraveghere cooperează în acest sens în vederea adoptării de poziții identice.» (f) La articolul 11 alineatul (3) litera (e) se adaugă următorul paragraf: «În cazul în care evaluarea privește obiectivele de performanță aplicabile unuia sau mai multor state membre ale UE și unuia sau mai multor state AELS, evaluarea este efectuată de către Autoritatea AELS de Supraveghere, cu privire la statele AELS, și de către Comisie, cu privire la statele membre ale UE. Comisia și Autoritatea AELS de Supraveghere cooperează în scopul prezentării în comun a rezultatelor către Comitetul pentru cerul unic.» (g) La articolul 13a, în ceea ce privește statele AELS, cuvintele «statele membre și Comisia” se înlocuiesc cu «statele AELS și Autoritatea AELS de Supraveghere».” 2. Textul de la punctul 66u [Regulamentul (CE) nr. 550/2004 al Parlamentului European și al Consiliului] se modifică după cum urmează: (i) se adaugă următorul text: „ , astfel cum a fost modificat prin: - 32009 R 1070: Regulamentul (CE) nr. 1070/2009 al Parlamentului European și al Consiliului din 21 octombrie 2009 (JO L 300, 14.11.2009, p. 34).” (ii) Adaptările (a), (b), (c) și (d) se renumerotează și devin adaptările (d), (e), (f) și (g). (iii) Se introduc următoarele adaptări: „(a) În ceea ce privește Islanda, articolul 9a alineatul (2) litera (c) se citește după cum urmează: «asigură coerența cu rețeaua de rute europene creată în conformitate cu articolul 6 din regulamentul privind spațiul aerian sau cu rețeaua de rute creată în cadrul regiunii Atlanticului de Nord a OACI;» (b) În ceea ce privește Islanda, articolul 9a alineatul (2) litera (i) se citește după cum urmează: «facilitează coerența cu obiectivele de performanță regionale sau naționale.» (c) La articolul 9a alineatul (6) se adaugă următorul paragraf: «Comisia și Autoritatea AELS de Supraveghere evaluează îndeplinirea cerințelor prevăzute la alineatul (2) de către blocurile funcționale de spațiu aerian care implică unul sau mai multe state membre ale UE și unul sau mai multe state AELS și cooperează în vederea prezentării în comun a rezultatelor spre examinare Comitetului pentru cerul unic. În cazul în care Comisia și Autoritatea AELS de Supraveghere consideră că un bloc de spațiu aerian nu îndeplinește cerințele necesare, acestea inițiază dialoguri cu statele membre ale UE și, respectiv, cu statele AELS în cauză pentru a ajunge la un consens în ceea ce privește măsurile necesare în vederea rectificării situației.»” 3. Textul de la punctul 66v [Regulamentul (CE) nr. 551/2004 al Parlamentului European și al Consiliului] se modifică după cum urmează: (i) se adaugă următorul text: „ , astfel cum a fost modificat prin: – 32009 R 1070: Regulamentul (CE) nr. 1070/2009 al Parlamentului European și al Consiliului din 21 octombrie 2009 (JO L 300, 14.11.2009, p. 34).” (ii) Textele adaptărilor (a) și (b) se elimină. (iii) Adaptarea (c) se renumerotează și devine adaptarea (d). (iv) Se introduc următoarele adaptări: „(a) La articolul 6 alineatul (2), cuvântul «Comisia» se înlocuiește, în ceea ce privește statele AELS, cu sintagma «Comitetul permanent al statelor AELS». (b) La articolul 6 alineatul (2) litera (b) al treilea paragraf, cuvintele «după consultarea Comitetului pentru cerul unic și» nu se aplică în ceea ce privește statele AELS. (c) La articolul 6 alineatul (2) litera (b) al treilea paragraf se adaugă următorul text: «În cazul în care Comisia a desemnat un administrator de rețea, Comitetul permanent al statelor AELS depune toate eforturile pentru a desemna aceeași entitate în condiții similare pentru a îndeplini aceleași sarcini cu privire la statele AELS.»” 4. La punctul 66w [Regulamentul (CE) nr. 552/2004 al Parlamentului European și al Consiliului] se adaugă următorul text: „ , astfel cum a fost modificat prin: – 32009 R 1070: Regulamentul (CE) nr. 1070/2009 al Parlamentului European și al Consiliului din 21 octombrie 2009 (JO L 300, 14.11.2009, p. 34).” Articolul 2 Textele Regulamentului (CE) nr. 1070/2009 în limbile islandeză și norvegiană, care urmează să fie publicate în suplimentul SEE la Jurnalul Oficial al Uniunii Europene, sunt autentice. Articolul 3 Prezenta decizie intră în vigoare la […], cu condiția să se fi efectuat toate notificările prevăzute la articolul 103 alineatul (1) din Acordul privind SEE*. Articolul 4 Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene. Adoptată la Bruxelles, Pentru Comitetul mixt al SEE Președintele Secretarii Comitetului mixt al SEE [1] JO L 300, 14.11.2009, p. 34. [2] JO L 96, 31.3.2004, p. 1. [3] JO L 96, 31.3.2004, p. 10. [4] JO L 96, 31.3.2004, p. 20. [5] JO L 305, 30.11.1994, p. 6. [6] JO L 1, 3.1.1994, p. 3. [7] JO L 300, 14.11.2009, p. 34. [8] JO L 96, 31.3.2004, p. 1. [9] JO L 96, 31.3.2004, p. 10. [10] JO L 96, 31.3.2004, p. 20. [11] JO L 300, 14.11.2009, p. 34. * [Nu au fost semnalate obligații constituționale.] [Au fost semnalate obligații constituționale.]